Document ID: 32007R0681

PADOMES REGULA (EK) Nr. 681/2007
(2007. gada 13. jūnijs),
ar ko groza maksātnespējas procedūru, likvidācijas procedūru un likvidatoru sarakstus Regulas (EK) Nr. 1346/2000 par maksātnespējas procedūrām A, B un C pielikumā
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 1346/2000 (2000. gada 29. maijs) par maksātnespējas procedūrām (1), un jo īpaši tās 45. pantu,
ņemot vērā Komisijas priekšlikumu,
tā kā:
(1)
Regulas (EK) Nr. 1346/2000 A, B un C pielikumā ir uzskaitītas norādes, kuras dalībvalstu tiesību aktos lieto, apzīmējot procedūras un likvidatorus, uz ko attiecas minētā regula. A pielikumā ir uzskaitītas regulas 2. panta a) punktā minētās maksātnespējas procedūras. B pielikumā uzskaitītas regulas 2. panta c) punktā minētās likvidācijas procedūras, un C pielikumā uzskaitīti regulas 2. panta b) punktā minētie likvidatori.
(2)
Regulas (EK) Nr. 1346/2000 A, B un C pielikumā grozījumi izdarīti ar 2003. gada Pievienošanās aktu, lai iekļautu to desmit dalībvalstu maksātnespējas procedūras, likvidācijas procedūras un likvidatorus, kuras pievienojās Eiropas Savienībai 2004. gadā, ar Regulu (EK) Nr. 603/2005 (2) un Regulu (EK) Nr. 694/2006 (3), lai minētos pielikumus grozītu attiecībā uz vairākām dalībvalstīm, kā arī ar Regulu (EK) Nr. 1791/2006, lai iekļautu Rumānijas un Bulgārijas maksātnespējas procedūras, likvidācijas procedūras un likvidatorus.
(3)
Saskaņā ar Regulas (EK) Nr. 1346/2000 45. pantu Čehijas Republika 2006. gada 29. augustā informēja Komisiju par grozījumiem minētās regulas A, B un C pielikumā ietvertajos sarakstos.
(4)
Saskaņā ar Regulas (EK) Nr. 1346/2000 45. pantu Rumānija 2007. gada 26. janvārī informēja Komisiju par grozījumiem minētās regulas A, B un C pielikumā ietvertajos sarakstos.
(5)
Saskaņā ar Regulas (EK) Nr. 1346/2000 45. pantu Itālija 2007. gada 27. februārī informēja Komisiju par grozījumiem minētās regulas B un C pielikumā ietvertajos sarakstos.
(6)
Saskaņā ar Regulas (EK) Nr. 1346/2000 45. pantu Zviedrija 2007. gada 23. martā informēja Komisiju par grozījumu minētās regulas C pielikumā ietvertajā sarakstā.
(7)
Regula (EK) Nr. 1346/2000 ir saistoša Apvienotajai Karalistei un Īrijai, un tādēļ atbilstīgi tās 45. pantam šīs valstis piedalās šīs regulas pieņemšanā un piemērošanā.
(8)
Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šīs regulas pieņemšanā, un Dānijai šī regula nav saistoša un neattiecas uz to.
(9)
Tādēļ Regula (EK) Nr. 1346/2000 būtu attiecīgi jāgroza,
IR PIEŅĒMUSI ŠO REGULU.
1. pants
Ar šo Regulu (EK) Nr. 1346/2000 groza šādi:
1)
A pielikumu aizstāj ar tekstu šīs regulas I pielikumā;
2)
B pielikumu aizstāj ar tekstu šīs regulas II pielikumā;
3)
C pielikumu aizstāj ar tekstu šīs regulas III pielikumā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Tomēr A, B un C pielikumos ietvertās norādes attiecībā uz Čehijas Republiku piemēro no 2008. gada 1. janvāra.
Šī regula uzliek saistības kopumā un ir tieši piemērojama visās dalībvalstīs saskaņā ar Eiropas Kopienas dibināšanas līgumu.
Luksemburgā, 2007. gada 13. jūnijā

Labels: 12
11
4
18